# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Setliad Terfynol Llywodraeth Leol ar gyfer 2021-22** |
| **DYDDIAD** | **2 Mawrth 2021** |
| **GAN** | **Julie James AS, Y Gweinidog Tai a Llywodraeth Leol** |

Yn dilyn y cyhoeddiad heddiw am Gyllideb Derfynol Llywodraeth Cymru, rwy'n cyhoeddi manylion y dyraniadau cyllid craidd i awdurdodau unedol ar gyfer y flwyddyn ariannol sydd i ddod drwy’r Setliadau Refeniw a Chyfalaf Terfynol ar gyfer Llywodraeth Leol yn 2021-22 (y Setliad).

Wrth baratoi'r Setliad terfynol, rwyf wedi ystyried yn ofalus yr ymatebion a gefais i'r ymgynghoriad ar y setliad dros dro, a ddaeth i ben ar 9 Chwefror. Ni nodwyd yn yr ymatebion i’r ymgynghoriad unrhyw faterion y dylid newid y dull gweithredu a ddefnyddir mewn perthynas â hwy ar gyfer y Setliad terfynol. Ar gyfer 2021-22 bydd awdurdodau lleol yn cael £4.65 biliwn gan Lywodraeth Cymru mewn cyllid refeniw craidd ac ardrethi annomestig i'w wario ar ddarparu gwasanaethau allweddol. Ar ôl addasu ar gyfer trosglwyddiadau, bydd cynnydd o 3.8% yn y cyllid refeniw craidd, ar sail tebyg am debyg o'i gymharu â 2020-21, ar gyfer llywodraeth leol yn 2021-22.

Yn ogystal â hyn, rwy'n cyhoeddi gwybodaeth am grantiau refeniw a chyfalaf a gynlluniwyd ar gyfer 2021-22. Mae'r rhain yn dod i fwy na £1 biliwn ar gyfer refeniw a mwy na £760 miliwn ar gyfer cyfalaf, gyda grantiau pellach i gefnogi awdurdodau lleol drwy'r pwysau a wynebir yn sgil pandemig y coronafeirws. Rydym yn darparu'r lefelau hyn o grant i alluogi awdurdodau lleol i gynllunio eu cyllidebau'n effeithlon.

Rwyf wedi dyrannu'r holl gyllid sydd ar gael i'r setliad dros dro i roi cymaint o sicrwydd cynnar ag y gallwn i’r awdurdodau. Nid oes unrhyw gyllid pellach ar gael gennyf ar hyn o bryd. Nid wyf felly'n pennu lefel cyllid gwaelodol oherwydd byddai gwneud hynny yn galw am ailddosbarthu cyllid.

Fel y nodwyd yn y gyllideb heddiw, iechyd a gwasanaethau llywodraeth leol sy’n cael blaenoriaeth gan Lywodraeth Cymru o hyd wrth ddarparu cyllid. Nid oes unrhyw amheuaeth bod hwn yn Setliad da i lywodraeth leol. Fodd bynnag, rwy’n ymwybodol nad yw hwn, yr ail setliad da mewn dwy flynedd, yn gwneud yn iawn am 10 mlynedd o agenda Llywodraeth y DU o gyni cyllidol.

Rwy'n gwybod bod llywodraeth leol wedi bod yn wynebu pwysau sylweddol, yn sgil y pandemig COVID-19 yn arbennig. Fel rhan o'r gyllideb, cyhoeddodd y Gweinidog Cyllid ein bod wedi ymestyn y Gronfa Galedi Llywodraeth Leol am 6 mis, gyda £206m i gefnogi cynghorau gyda chostau ychwanegol parhaus ac incwm a gollwyd oherwydd y pandemig.

Wrth bennu'r Setliad cyffredinol ar y lefel hon mae'r Llywodraeth wedi ymateb i effaith negyddol y pandemig ar gasglu ardrethi annomestig a rhewi’r lluosydd ardrethi annomestig drwy gynyddu’r elfen grant cynnal refeniw o'r Setliad er mwyn digolledu am hyn.

Ynghlwm wrth y datganiad hwn mae tabl cryno sy'n nodi dyraniadau’r Setliad fesul awdurdod. Mae'r dyraniadau yn deillio o'r fformiwla a ddatblygwyd ac y cytunwyd arni mewn partneriaeth â llywodraeth leol. O ganlyniad i'r fformiwla a’r data cysylltiedig, mae'r tabl yn dangos ystod y dyraniadau cyllid, o gynnydd o 2.0% dros setliad 2020-21 i gynnydd o 5.6%.

[Bydd rhagor o fanylion ynghylch y Setliad yn cael eu hanfon i bob awdurdod lleol a'u cyhoeddi ar wefan Llywodraeth Cymru](https://llyw.cymru/setliad-refeniw-chyfalaf-llywodraeth-leol-2021-2022).

Bydd y cyllid cyfalaf cyffredinol ar gyfer 2021-22 yn cael ei bennu yn £198 miliwn. Mae hyn yn cynnwys £20 miliwn ar gyfer y grant adnewyddu priffyrdd cyhoeddus a pharhad o £35m ychwanegol y darperir ar ei gyfer yn y gyllideb ar gyfer 2020-2021. Bydd hyn yn helpu awdurdodau i barhau i ymateb i'r blaenoriaethau a rennir gennym o ddatgarboneiddio, yr argyfwng hinsawdd a’r adferiad economaidd yn dilyn COVID-19.

Rwy’n gwybod y bydd awdurdodau eisoes wedi gwneud dewisiadau anodd wrth bennu eu cyllidebau. Cyfrifoldeb pob awdurdod lleol yw pennu cyllidebau, a’r dreth gyngor yn ei thro. Bydd angen i awdurdodau lleol ystyried yr amrediad llawn o ffynonellau cyllid sydd ar gael iddynt, yn ogystal â'r pwysau sy’n eu hwynebu, wrth bennu eu cyllidebau ar gyfer y flwyddyn sydd i ddod.

Mae dadl ar y cynnig i'r Senedd gymeradwyo Adroddiad Cyllid Llywodraeth Leol (Rhif 1) 2021-22 wedi cael ei threfnu i’w chynnal ar 9 Mawrth 2021.

# Tabl Cryno

**Setliad terfynol 2021-22 – cymharu AEF 2020-21 (wedi’i addasu ar gyfer trosglwyddiadau) a AEF 2021-22 terfynol, a dosbarthiad cyllid Cynlluniau Gostyngiadau’r Dreth Gyngor (wedi’i ddosbarthu fel rhan o AEF) (£000oedd)**

| **Awdurdod unedol** | **AEF 2020-21**  **wedi'i addasu1** | **AEF 2021-22 terfynol2** | **% y newid o AEF 2020-21 wedi’i addasu** | **Rheng** | **Cynlluniau Gostyngiadau'r Dreth Gyngor (wedi’i ddosbarthu fel rhan o AEF)** |
| --- | --- | --- | --- | --- | --- |
| Ynys Môn | 101,369 | 104,825 | 3.4% | 18 | 5,186 |
| Gwynedd | 188,409 | 194,793 | 3.4% | 19 | 8,541 |
| Conwy | 161,181 | 166,906 | 3.6% | 17 | 9,138 |
| Sir Ddinbych | 153,089 | 158,632 | 3.6% | 16 | 8,920 |
| Sir y Fflint | 199,267 | 206,778 | 3.8% | 14 | 9,609 |
| Wrecsam | 184,569 | 188,856 | 2.3% | 21 | 9,062 |
| Powys | 184,554 | 191,897 | 4.0% | 8 | 8,775 |
| Ceredigion | 107,545 | 109,658 | 2.0% | 22 | 5,122 |
| Sir Benfro | 172,502 | 179,387 | 4.0% | 7 | 8,187 |
| Sir Gaerfyrddin | 274,355 | 284,820 | 3.8% | 13 | 13,996 |
| Abertawe | 339,445 | 352,642 | 3.9% | 10 | 19,264 |
| Castell-nedd Port Talbot | 227,198 | 236,680 | 4.2% | 6 | 15,977 |
| Pen-y-bont ar Ogwr | 203,540 | 212,192 | 4.3% | 5 | 13,088 |
| Bro Morgannwg | 160,455 | 168,316 | 4.9% | 2 | 9,062 |
| Rhondda Cynon Taf | 389,403 | 404,375 | 3.8% | 11 | 21,936 |
| Merthyr Tudful | 96,973 | 101,476 | 4.6% | 3 | 5,595 |
| Caerffili | 283,708 | 292,367 | 3.1% | 20 | 12,372 |
| Blaenau Gwent | 116,112 | 120,361 | 3.7% | 15 | 8,067 |
| Torfaen | 140,308 | 146,340 | 4.3% | 4 | 8,331 |
| Sir Fynwy | 97,673 | 101,483 | 3.9% | 9 | 5,753 |
| Casnewydd | 228,000 | 240,796 | 5.6% | 1 | 10,083 |
| Caerdydd | 469,913 | 487,913 | 3.8% | 12 | 27,934 |
| **Pob Awdurdod Unedol** | **4,479,570** | **4,651,494** | **3.8%** |  | **244,000** |

Sylwer: Efallai nad yw’r cyfanswm yn swm hollol gywir oherwydd talgrynnu

1. Trosglwyddiadau AEF 2020-21 wedi’u haddasu o £5.127m (ar sail prisiau 2020-21) i mewn i’r Setliad
2. Nid yw’r AEF 2021-22 terfynol wedi newid ers y setliad dros dro